P6_TA(2007)0053

EIB's årsberetning 2005

Europa-Parlamentets beslutning om EIB's årsberetning 2005 (2006/2269(INI))

Europa-Parlamentet,

- der henviser til EF-traktatens artikel 266 og 267 om oprettelse af Den Europæiske Investeringsbank (EIB) samt protokollen vedrørende EIB's vedtægter, som er knyttet til traktaten,

- der henviser til EIB-gruppens aktivitetsberetning for 2005, EIB's forretningsplan for 2006-2008, Den Europæiske Investeringsfonds (EIF) årsberetning for 2005, revisionsudvalgets årsberetninger for 2005 og direktionens svar, den interne evalueringsenheds almindelige årsberetning for 2005 om fondens aktiviteter samt svar fra EIB's formand til Europa-Parlamentets ansvarlige udvalg af 20. juni 2005,

- der henviser til det europæiske initiativ for vækst, som blev godkendt af Det Europæiske Råd i Bruxelles den 12.- 13. december 2003,

- der henviser til sin beslutning af 8. marts 2005 om Den Europæiske Investeringsbanks aktivitetsberetning for 2003 [1] og til sin beslutning af 4. april 2006 om situationen for den europæiske økonomi: foreløbig rapport om de overordnede retningslinjer for de økonomiske politikker 2006 [2],

- der henviser til EIB's miljørapport fra 2004,

- der henviser til den publikation: "The Social Assessment of Projects outside the European Union: the approach of the European Investment Bank", som EIB udgav den 2. oktober 2006,

- der henviser til konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (Århus-konventionen), i medfør af hvilken Fællesskabet forpligter sig til at garantere "retten til adgang til oplysninger, offentlig deltagelse i beslutningsprocesser og adgang til klage og domstolsprøvelse" på miljøområdet,

- der henviser til forretningsordenens artikel 112, stk. 2, og artikel 45,

- der henviser til betænkning fra Økonomi- og Valutaudvalget (A6-0011/2007),

A. der henviser til, at EIB er en offentlig bank med en politisk orientering, der blev oprettet i henhold til EF-traktaten som den førende finansieringsinstitution med henblik på at gennemføre EU's mål,

B. der henviser til, at vækstpotentialet for den europæiske økonomi fortsat er temmelig lavt, og at det ligger på omkring 2 %, hvilket er langt under væksten i andre områder i verden, og at det er utilstrækkeligt til at skabe beskæftigelse til de over 12 millioner arbejdsløse europæere samt til at sikre udvikling i et udvidet EU,

C. der henviser til, at EIB i 2005 ydede lån til en værdi af 47400 mio. EUR, hvoraf 42300 mio. blev ydet til medlemsstaterne, 2000 mio. til tiltrædelseslandene, 3100 mio. til de associerede lande, mens ca. 9000 mio. er blevet ydet gennem banker, der fungerer som mellemled,

D. der henviser til, at af de lån, som er ydet af EIB-gruppen, er 34000 mio. EUR blevet bevilget til økonomisk og social samhørighed, 10700 mio. til innovation 2010-initiativet, 12300 mio. til miljøbeskyttelse, 8200 mio. til udviklingen af de transeuropæiske net, 4200 mio. til støtte til små og mellemstore virksomheder (SMV'er), 3600 mio. til den europæiske politik for udviklingssamarbejde, 400 mio. til venturekapitalfonde og 1700 mio. til garantier for SMV'er,

E. der henviser til, at Kommissionens integrerede retningslinjer for vækst og beskæftigelse (2005-2008) (KOM(2005)0141) fastslår behovet for at fremme iværksætterånden og skabe nye virksomheder, og at dette kan opnås ved at forbedre adgangen til finansiering for SMV'er,

F. der henviser til den betydning for den økonomiske og sociale samhørighed, som de næsten 23 mio. SMV'er i EU har, idet disse tegner sig for halvdelen af den samlede økonomi i EU og beskæftiger to tredjedele af de europæiske arbejdstagere,

G. der henviser til, at der på grund af de høje energipriser er behov for en ny europæisk energipolitik for at sikre forsyningerne og imødegå klimaændringerne,

1. lykønsker EIB med dens aktivitetsberetning for 2005, den øgede åbenhed over for offentligheden og forbedringen af kontrolsystemerne; opfordrer EIB til at fortsætte sit arbejde med at udvikle Europas økonomi;

Strategi og aktiviteter

2. glæder sig over, at EIB tilslutter sig Lissabon-strategiens mål for vækst og beskæftigelse og over de ændringer, som EIB har gennemført i sine aktiviteter for at nå disse mål; mener i den forbindelse, at man kan rejse spørgsmålet, om EIB's ressourcer er tilstrækkelige til at nå målene,

3. konstaterer, at den økonomiske og sociale samhørighed inden for EU stadig udgør EIB's grundlæggende målsætning ifølge revisionen af Bankens strategi for 2005; opfordrer derfor EIB til at fokusere på de mest tilbagestående regioner;

4. opfordrer under henvisning til innovation 2010-initiativet EIB til at finansiere projekter, som direkte vedrører innovation; opfordrer i forbindelse med almen uddannelse og erhvervsuddannelse EIB til ubetinget at støtte Den Europæiske Unions målsætning om at blive et videnbaseret samfund, og især til, at der gennemføres innovationsrelaterede undervisningsprojekter inden for såvel de højere uddannelser som grunduddannelserne for at forbedre Europas menneskelige potentiale; støtter EIB i dens bestræbelser på at sikre, at de mindre udviklede områder bliver en del den videnbaserede økonomi;

5. lykønsker EIB med, at den har opnået sine mål om at afsætte mellem 30 og 35 % af dens individuelle lån i Den Europæiske Union til projekter, der har til formål at beskytte eller forbedre det naturlige miljø eller bymiljøet; bemærker, at 60 % af de samlede lån blev ydet til bymiljøet (offentlig transport, byfornyelse), mens blot 20 % skulle gå til forskning i energieffektivitet og udvikling af vedvarende energikilder; opfordrer derfor EIB til en mere ensartet fordeling af midlerne til miljøbeskyttelse;

6. glæder sig over EIB's ønske om at udarbejde en ny handlingsplan for energisektoren, som skal inddrage EU's nye målsætninger vedrørende denne sektor; opfordrer EIB til at opstille mere ambitiøse mål om finansiering både for vedvarende energikilder og for programmer, der kan forbedre energieffektiviteten især i de nye medlemsstater og inden for små og mellemstore virksomheder, hvor mulighederne for forbedringer er større;

7. lykønsker EIB med dens rolle som finansiel katalysator, især med henblik på lån til støtte for offentlige og private partnerskaber, som kan fremme den private sektors deltagelse i finansieringen af de transeuropæiske net; støtter tilvejebringelsen af et EU-garantiinstrument, der er udformet specielt med henblik på transportprojekter under det transeuropæiske net, som skal dække risikoen, såfremt indtægterne ikke når op på det forventede omfang i den indledende fase af driften; fremhæver betydningen af, at dimensionerne af energinettene til og mellem medlemsstaterne indbyrdes forbedres for at lette tilvejebringelsen af et indre marked for energiforsyning og -distribution;

8. mener, at EIB's aktiviteter bør afspejle behovene i det udvidede EU; pointerer, at EIB ikke har nogen fast delegation i Østersøområdet, som dækker de baltiske lande, Danmark, Finland, Sverige og EØSEFTA- landene;

9. opfordrer til større sammenhæng i EIB's eksterne mandat både med henblik på at sikre mandatet tilstrækkelige midler gennem hele perioden og på fordelingen på de geografiske områder; understreger, at lånene til Latinamerika er utilstrækkelige, da de blot udgør 2,5% af de samlede lån til projekter uden for EU; ser positivt på det nye initiativ, som kombinerer EIB-lån med støtten uden tilbagebetalingspligt til regionale infrastrukturprojekter i Afrika samt andre initiativer til støtte for den afrikanske udviklingsagenda, som skal udvikles på grundlag af kriteriet om bæredygtighed; opfordrer EIB til som led i globallånene til de associerede Middelhavslande at indføre teknisk bistand for at bidrage til udvikling og reform af den lokale finanssektor;

10. lykønsker EIB's Styrelsesråd, som i 2005 har gjort støtten til SMV'er til et af sine fem prioriterede mål; støtter EIB i dens indsats for at udvikle finansielle instrumenter, som tilpasses til de små og mellemstore virksomheders behov med det formål at de globale lån til SMV'er hvert år udgør mere end 50 % af de samlede globale lån;

Arbejdsmetoder

11. glæder sig over det tættere samarbejde med Kommissionen om de nye programmer, der skal øge udgifternes effektivitet takket være EIB's erfaringer især gennem Jaspers-programmet (Joint Assistance to Support Projects in European Regions);

12. understreger, at en række af EIB's og Den Europæiske Investeringsfonds (EIF) nye finansielle instrumenter vil få en multiplikatoreffekt på støtten uden tilbagebetalingspligt; glæder sig derfor over oprettelsen af initiativet for Fælles Europæiske Midler til Virksomheder i Mikro- til Mellemstørrelse (Jeremie-ordningen), hvormed der vil kunne opnås en op til ti gange større multiplikatoreffekt i forhold til budgettet for strukturfondene gennem EIF's indsats, så støtten resulterer i en række finansielle produkter henvendt til de små og mellemstore virksomheder;

13. mener, at de nye procedurer for samarbejde og finansiering skal evalueres grundigt med det formål at afhjælpe de administrative hindringer, som måtte forekomme;

14. minder EIB om, at den ikke må yde lån, der er mere fordelagtige for de finansielle institutioner i mellemleddet, og som dermed kan erstatte lån, som den private sektor under alle omstændigheder kunne have ydet;

15. anmoder Revisionsretten om at sikre, at betingelserne for ydelse af EIB-lån og lånegarantier, som involverer midler fra EU's budget, ikke er med til at gøre det muligt for bestemte begunstigede parter at drage fordel af uberettiget støtte, hvis de i stedet kunne opnå finansiering på markedet;

16. opfordrer EIB til at foretage en grundig undersøgelse af, hvilken betydning EIB-investeringerne reelt har for regionaludviklingen, når virkningerne af EU-politikkerne er blevet analyseret samt at opstille relevante indikatorer, således som Bankens egen interne evalueringsenhed anbefaler;

17. henstiller til EIB at øge mulighederne for adgang til dens finansiering yderligere, især for SMV'er, ved i hvert land at øge antallet af finansielle institutioner med den nødvendige ekspertise og lånekapacitet til støtte for EU's målsætninger, der fungerer som mellemled, hvilket samtidig vil forbedre forholdene for de endelige støttemodtagere;

18. henstiller til, at EIB i sin næste årsberetning lægger særlig vægt på sit forhold til banker, som på nationalt plan er specialiserede i udstedelse af lån til SMV'er, og minder om, at et godt samarbejde mellem EIB og disse banker kun kan være til fordel for SMV'erne;

19. mener, at en kombination af midler, som stilles til rådighed af EIB med godkendt statsstøtte, bør fremmes til fordel for SMV'er;

Gennemsigtighed og effektivitet

20. opfordrer EIB til tydeligere at forklare dens evalueringskriterier for udvælgelsen af de finansierede projekter og til at forelægge en evaluering af dens projekter med henblik på økonomisk vækst og beskæftigelse; henstiller, at EIB offentliggør sine oplysninger om de investeringsprojekter, den deltager i, for at tilskynde private investorer til eventuelt at deltage i finansieringen af disse projekter;

21. henstiller, at EIB fastlægger mere præcise kriterier for den endelige tildeling af globallån og til at indføre en gennemsigtig procedure for fastsættelse og evaluering af, hvordan lånene er blevet anvendt af de banker, der fungerer som mellemled, så det især bliver muligt at konstatere, om EIB's lån reelt kommer de endelige modtagere til gode;

22. opfordrer EIB til at sikre, at dens operationelle standarder er i overensstemmelse med de internationale standarder og bedste praksis; opfordrer EIB til at indføre en gennemsigtig ordning for deltagelse med henblik på at inddrage organisationerne i civilsamfundet og andre berørte parter i formuleringen af EIB's udvidede sociale standarder;

23. opfordrer EIB til at udarbejde nye rammebestemmelser vedrørende miljøet, der bygger på klare og bindende minimumsstandarder, der kan håndhæves, idet dette vil give EIB mulighed for at præcisere sine værdier og standarder for samtlige aktører, herunder lokalsamfundene;

24. lykønsker EIB med at have udviklet sit kontrolsystem, så der lægges større vægt på den efterfølgende evaluering af transaktionerne; glæder sig over offentliggørelsen af et sammendrag af de evalueringer, som er gennemført af EIB's interne evalueringsenhed; gentager sit krav, som er indeholdt i punkt 14 i beslutningen af 22. april 2004 om Den Europæiske Investeringsbanks aktivitetsberetning 2002 [3], hvori det hedder, at EIB skal informere om mislykkede projekter for at lære af sådanne fejl;

25. noterer sig EIB's vilje til frivilligt at deltage i indførelsen af internationale solvensnøgletal (Basel II); opfordrer EIB til at orientere om de anvendte metodologier og de grundlæggende regnskabsaggregater for disse nøgletal; anmoder om en undersøgelse af kontrollen med at gennemføre nøgletallene;

26. bifalder EIB's holdning til gennemsigtigheden, som blev fremlagt i dens offentlighedspolitik af 28. marts 2006;

27. opfordrer EIB til fortsat at forbedre sin kommunikationspolitik; anmoder om, at hovedindholdet på EIB's hjemmeside bliver oversat til alle EU-sprog;

28. opfordrer EIB til fortsat at give både Parlamentet og offentligheden en årlig oversigt over de foranstaltninger, der er gennemført for at forbedre Bankens effektivitet i overensstemmelse med Parlamentets tidligere beslutninger;

*

* *

29. pålægger sin formand at sende denne beslutning til Rådet, Kommissionen og til Den Europæiske Investeringsbank.

[1] EUT C 320 E af 15.12.2005, s. 66.

[2] EUT C 293 E af 2.12.2006, s. 163.

[3] EUT C 104 E af 30.4.2004, s. 1019.

--------------------------------------------------